text: Så rundede Billund Lufthavn 60 millioner pasagerer
  26 juni 2014 kl. 07.04
  Intetanende kvinde fra Vejle fik både champagne og rejsegavekort, da hun kom hjem fra rejse til Bruxelles.
  Billund Lufthavn har nu gennem de seneste 50 år haft 60 millioner rejsende gennem lufthavnen. Som et symbol på det blev rådgiver Lene Egebjerg Gjelstrup i går overrasket med gaver, da hun trådte ud af flyveren.
  -Det var en dejlig velkomst. Jeg har været på forretningsrejse i Bruxelles, så det her var en god overraskelse at komme hjem til. Jeg tror rejsegavekortet skal bruges til en solferie, fortæller Lene Egebjerg Gjelstrup.
  De 60 millioner passager skaber også glæde hos lufthavnens administrerende direktør Kjeld Zacho Jørgensen.
  -Vi har udviklet os til at være Vestdanmarks foretrukne lufthavn. I maj måned nåede vi eksempelvis en kvart million rejsende, hvilket er det højeste tal for en maj måned i lufthavnens historie, siger direktøren.
  